CELEX: 32020R0578
Language: mt
Date: 2020-02-21 00:00:00
Title: Regolament Delegat tal-Kummissjoni (UE) 2020/578 tal-21 ta’ Frar 2020 li jemenda r-Regolament (UE) 2018/196 tal-Parlament Ewropew u tal-Kunsill dwar dazji doganali addizzjonali fuq importazzjonijiet ta’ ċerti prodotti li joriġinaw mill-Istati Uniti tal-Amerka

28.4.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 133/1
               
            
         REGOLAMENT DELEGAT TAL-KUMMISSJONI (UE) 2020/578
         tal-21 ta’ Frar 2020
         li jemenda r-Regolament (UE) 2018/196 tal-Parlament Ewropew u tal-Kunsill dwar dazji doganali addizzjonali fuq importazzjonijiet ta’ ċerti prodotti li joriġinaw mill-Istati Uniti tal-Amerka
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/196 tal-Parlament Ewropew u tal-Kunsill tas-7 ta’ Frar 2018 dwar dazji doganali addizzjonali fuq importazzjonijiet ta’ ċerti prodotti li joriġinaw mill-Istati Uniti tal-Amerka (1), u b’mod partikolari l-Artikolu 3(3) tiegħu,
         Billi:
         
                     (1)
                  
                  
                     Minħabba n-nuqqas tal-Istati Uniti li jġibu l-Att dwar il-Kumpens għall-Persistenza tad-Dumping u għaż-Żamma tas-Sussidji (CDSOA) konformi mal-obbligi tagħhom skont il-ftehimiet tal-Organizzazzjoni Dinjija tal-Kummerċ (WTO), ir-Regolament (UE) 2018/196 oriġinalment impona dazju doganali addizzjonali ad valorem ta’ 4,3 % fuq l-importazzjonijiet ta’ ċerti prodotti li joriġinaw mill-Istati Uniti tal-Amerka. B’konformità mal-awtorizzazzjoni tad-WTO biex tiġi sospiża l-applikazzjoni tal-konċessjonijiet lill-Istati Uniti, il-Kummissjoni għandha taġġusta l-livell tas-sospensjoni kull sena għal-livell ta’ annullament, jew ħsara, ikkawżat mis-CDSOA lill-Unjoni Ewropea f’dak iż-żmien. Fl-2019, il-livell ta’ sospensjoni ġie aġġustat għal 0,001 % tad-dazju doganali addizzjonali ad valorem u r-Regolament (UE) 2018/196 ġie emendat skont dan.
                  
               
                     (2)
                  
                  
                     L-iżborżi mis-CDSOA għall-aktar sena riċenti li għaliha teżisti data disponibbli huma relatati mad-distribuzzjoni ta’ dazji antidumping u kompensatorji miġbura matul is-Sena Fiskali 2019 (mill-1 ta’ Ottubru 2018 sat-30 ta’ Settembru 2019). Abbażi tad-data ppubblikata mis-Servizz tad-Dwana u tal-Protezzjoni tal-Fruntieri tal-Istati Uniti u skont l-Artikolu 3(1)(a) tar-Regolament (UE) 2018/196, il-livell ta’ annullament jew ta’ ħsara ikkawżat lill-Unjoni huwa kkalkulat li jammonta għal USD 25 506,30.
                  
               
                     (3)
                  
                  
                     Il-livell ta’ annullament jew ta’ ħsara u konsegwentement ta’ sospensjoni żdied meta mqabbel mal-livell tal-2019. Madankollu, il-livell ta’ sospensjoni ma jistax jiġi aġġustat għal-livell ta’ annullament jew ħsara skont l-Artikolu 3(1)(c) billi jiżdiedu prodotti fil-lista fl-Anness I għar-Regolament (UE) 2018/196, billi l-prodotti kollha mil-lista fl-Anness II tar-Regolament (UE) 2018/196 diġà ġew miżjuda fl-Anness I. Bħala konsegwenza, skont l-Artikolu 3(1)(e) ta’ dak ir-Regolament, il-Kummissjoni għandha żżomm il-lista ta’ prodotti fl-Anness I mingħajr tibdil u temenda r-rata tad-dazju addizzjonali sabiex taġġusta l-livell ta’ sospensjoni għal-livell ta’ annullament jew ħsara. Jenħtieġ għalhekk li l-erba’ prodotti elenkati fl-Anness I jinżammu fil-lista u jenħtieġ li r-rata tad-dazju tal-importazzjoni addizzjonali tiġi emendata u ffissata għal 0,012 %.
                  
               
                     (4)
                  
                  
                     L-effett ta’ dazju tal-importazzjoni addizzjonali ad valorem ta’ 0,012 % fuq l-importazzjonijiet mill-Istati Uniti tal-prodotti fl-Anness I jirrappreżenta, fuq tul ta’ sena, valur ta’ kummerċ li ma jaqbiżx USD 25 506,30.
                  
               
                     (5)
                  
                  
                     Biex ikun żgurat li ma jkun hemm l-ebda dewmien fl-applikazzjoni tar-rata emendata tad-dazju ta’ importazzjoni addizzjonali, jenħtieġ li dan ir-Regolament jidħol fis-seħħ fil-jum tal-pubblikazzjoni tiegħu.
                  
               
                     (6)
                  
                  
                     Għalhekk jenħtieġ li r-Regolament (UE) 2018/196 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            L-Artikolu 2 tar-Regolament (UE) 2018/196 huwa sostitwit b’dan li ġej:
            
               
                  “Artikolu 2
                  Dazju ad valorem ta’ 0,012 % apparti d-dazju doganali applikabbli skont ir-Regolament (UE) Nru 952/2013 tal-Parlament Ewropew u tal-Kunsill (*1) għandu jiġi impost fuq il-prodotti li joriġinaw mill-Istati Uniti elenkati fl-Anness I ta’ dan ir-Regolament.
               
            
         
         
            Artikolu 2
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Mejju 2020.
         
         
            Dan ir-Regolament se jkun vinkolanti fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta’ Frar 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 44, 16.2.2018, p. 1.
      
      
         
            ANNESS
            
               
                  “ANNESS I
                  Il-prodotti li fuqhom għandhom japplikaw dazji addizzjonali fuq l-importazzjoni huma identifikati permezz tal-kodiċijiet NM bi tmien ċifri. Id-deskrizzjoni tal-prodotti kklassifikati taħt dawn il-kodiċijiet jistgħu jinstabu fl-Anness I tar-Regolament tal-Kunsill (KEE) Nru 2658/87 (1).
                  0710 40 00
                  ex  900319 00 ‘frejms u immuntar ta’ nuċċalijiet minn metall ta’ valur baxx’
                  8705 10 00
                  6204 62 31
               
            ”
               (1)  Ir-Regolament tal-Kunsill (KEE) Nru 2658/87, tat-23 ta’ Lulju 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU L 256, 7.9.1987, p. 1).